Их Британийн Дээд шүүх

Их Британийн Дээд шүүх (англи. Supreme Court of the United Kingdom) - Их Британийн дээд шүүхүүдийн нэг бөгөөд 2005 оны Үндсэн хуулийн шинэчлэлийн тухай хуулиар Англи, Уэльс, Умард Ирландын шүүхийн бүх давж заалдах хүсэлтийг, мөн Шотландын шүүхийн зөвхөн иргэний хэргийн давж заалдах хүсэлтийг хэлэлцэх зорилгоор байгуулагдсан юм. Шотландын эрүүгийн хэргийн хувьд Эрүүгийн Дээд шүүх нь (англи. High Court of Justiciary) эцсийн шүүх байдаг. Их Бртаний Дээд шүүх нь мөн Их Британийн төв засгийн газраас Уэльс, Умард Ирланд, Шотландын орон нутгийн засаг захиргаа, хууль тогтоох байгууллагуудад тодорхой эрх мэдлийг шилжүүлэхтэй холбоотой маргааныг шийдвэрлэх эрх мэдэлтэй ажээ. Дээд шүүх нь Давж заалдах хороогоороо (англи. Lords of Appeal in Ordinary) дамжуулан хэрэгжүүлдэг Лордуудын танхимын бүх шүүхийн чиг үүргийг, мөн өмнө нь Хувийн Зөвлөлийн Шүүхийн хороогоор (англи. Judicial Committee of the Privy Council, JCPC) хэлэлцэгдэж байсан Их Британийн бүрэлдэхүүн хэсгүүдэд шилжүүлэх асуудлыг хэлэлцэх тодорхой эрх мэдлийг авсан.